На първо място, сдружението посочи, че най-подходящият метод за определяне на маржа на печалбата е или да се използват данните от предходното разследване по отношение на горещовалцовани плоски продукти (от 2000 г.), или да се използва рентабилността, постигната от стоманодобивната промишленост през 2008 г. Ако за определянето на целевата печалба се използват постигнатите през 2000 г. печалби, това би довело до целева печалба в размер на 12,9 %, а ако се използват постигнатите печалби през 2008 г., целевата печалба би била в размер на 14,4 %. Eurofer заяви, че с оглед на факта, че от 2000 г. насам в Съюза не са настъпили технологични и финансови промени, използването на постигнатите през 2000 г. печалби е уместно. Използването на постигнатите през 2008 г. печалби би бил друг възможен вариант, тъй като Комисията провери данните за рентабилността за 10-годишен период, който включва 2008 г. — годината преди началото на финансовата криза. Eurofer добави, че целевата печалба не следва да се извежда от години, засегнати от икономическата криза или от дъмпинговия внос от засегнатата държава. Второ, ако Комисията отхвърли и двата подхода, Eurofer заяви, че целевата печалба, която се подкрепя от проучването на ОИСР от 2013 г., следва да бъде коригирана с оглед на действителните резултати, постигнати в рамките на РП от европейската промишленост в областта на ГВППС. Това би довело до разумен марж на печалбата в размер на 10 %.
 (129)
 Както е обяснено в съображение 220 от регламента за временните мерки, при разследването бе установено, че базирането на целевата печалба върху постигнатите през 2000 г. печалби не е разумен вариант. Дори ако се приеме малко вероятното допускане, както твърди Eurofer, че от 2000 г. насам в Съюза не са настъпили никакви технологични и финансови промени, от 2000 г. насам все пак са настъпили поне някои промени в размера на пазара на Съюза в резултат на нарасналия брой на държавите членки в периода 2000—2016 г. Второ, поради причините, посочени в съображение 222 от регламента за временните мерки, базирането на целевата печалба върху постигнатите през 2008 г. печалби също не е уместен вариант, най-вече защото при опасност от причиняване на вреда се изисква по-скоро прогнозен анализ. На последно място, искането на Eurofer целевата печалба да се увеличи от 7 на 10 % — в случай че като основа за целевата печалба не бъде използвана нито 2000 г., нито 2008 г. — не бе достатъчно мотивирано.
 (130)
 Китайският производител износител Hebei Iron & Steel Group (19) и свързаният с него вносител Duferco S.A. заявиха, че целева печалба в размер на 7 % е твърде висока, неподходяща и неточна поради следните причини: Първо, тя отразява прогноза за печалби, която се характеризира с несигурност и чиито основни параметри междувременно са се променили. Второ, тя отразява необходимата рентабилност за оцеляването на стоманодобивната промишленост на Съюза като цяло, а не конкретно на производителите на стомана от Съюза, които произвеждат разглеждания продукт. Трето, тъй като Комисията временно определи, че през 2015 г. вносът е бил обект на дъмпинг, от това a contrario следва, че в периода 2012—2014 г. не